Tafsut n 1980 teldi tiwwura i wallaɣen irekmen, ukin-d, glan-d s lebɣi meqqren i tira n wungalen, imeɣnasen n umussu adelsan, tuget seg-sen d inelmaden n Mouloud MAMMERI, ffɣen s annar n usnulfu, begsen ad arun iḍrisen s tmaziɣt s usekkil alatini. Ɣer tallit-a, ayen yettwuran s tmaziɣt d imexḍa, nezmer ad d-nini drus maḍi, kra n tmedyazt kan akka i d-iteddun deg tesɣunin, ttnuzun s tuffra.